Okresná prokuratúra Martin 
Vajanského nám. 1, 036 80 Martin 1 	

Sp. zn. : 2 Pv 70/13/5506	Martin, 2.7.2013
EEČ : 2-40-136-2013

U Z N E S E N I E

Trestná vec:	obvinený XXXXX  
Prečin:	Ublíženie na zdraví podľa § 156 odsek 1, odsek 2 písmeno a Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátor Okresnej prokuratúry Martin
Podľa § 220 odsek 1 Trestného poriadku schvaľujem zmier uzavretý medzi: 
obvineným:
1.	XXXXX
	dátum narodenia: XXXXX
	rodné priezvisko: XXXXX
	trvalé bydlisko: XXXXX
a
poškodenou:
1.	XXXXX
	dátum narodenia: XXXXX
Obsahom zmieru je:
a.	Výška nahradenej škody alebo škody, na náhradu ktorej sa obvinený zaviazal: 628,80 € 
b.	Peňažná suma určená na všeobecne prospešné účely: 160,00 € 
c.	Suma odovzdaná štátu na peňažnú pomoc obetiam trestnej činnosti: 160,00 € 

a súčasne podľa § 215 odsek 1 písmeno g) Trestného poriadku zastavujem trestné stíhanie obvineného
1.	XXXXX
	dátum narodenia: XXXXX
	rodné priezvisko: XXXXX
	trvalé bydlisko: XXXXX
realizované policajtom Obv.odd. PZ XXXXX - Západ pod spisovou značkou ORP-112/OZ-MT-2013.
Dňa 05.12.2012 okolo 19,00 h, v Martine na ulici XXXXX, po predchádzajúcom prečítaní návrhu na rozvod, ktorý podala jeho manželka XXXXX, rozčúlený pristúpil k manželke - XXXXX, ktorá v tom čase sedela na posteli a bola opretá chrbtom o peľasť postele, nohou ju kopol do pravého stehna, následne ju chytil oboma rukami za sveter v oblasti hrudníka a začal ňou triasť (asi tak 5 krát), potom ju trochu nadvihol z postele a celou silou ju hodil o stenu za posteľou, čím svojim konaním spôsobil XXXXX, nar. XXXXX, trvale bytom XXXXX, XXXXX, zranenia a to pomliaždenie a odreninu v záhlavnej oblasti hlavy, otras mozgu ľahkého stupňa, odreniny na prednej ploche krku, opuch s odreninou na hornom viečku oboch očí a pomliaždenie hrudníka ľahkého stupňa, ktoré si vyžiadali vystavenie práceneschopnosti v trvaní 10 dní s dobou liečenia zranení 14 dní.

Odôvodnenie: 
	Poverený príslušník OOPZ XXXXX - Západ uznesením pod XXXXX z 22.01.2013 podľa § 199 ods. 1 Tr. por. začal trestné stíhanie a súčasne podľa § 206 ods. 1 Tr. por. vzniesol obvinenie XXXXX, nar. XXXXX, pre prečin ublíženia na zdraví podľa § 156 ods. 1, ods. 2 písm. a) Tr. zák., ktorého sa mal dopustiť na tom skutkovom základe, ako je uvedené vo výrokovej časti tohto uznesenia.
	Podľa § 220 ods. 1 Tr. por. v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného a poškodeného rozhodnúť o schválení zmieru a zastaviť trestné stíhanie, ak obvinený vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a určito, nahradil škodu, pokiaľ bola činom spôsobená, alebo urobil iné opatrenia na náhradu škody, alebo inak odstránil ujmu vzniknutú trestným činom, a zloží na účet súdu a v prípravnom konaní na účet prokuratúry peňažnú sumu určenú konkrétnemu adresátovi na všeobecne prospešné účely, a táto peňažná suma nie je zrejme neprimeraná závažnosti spáchaného trestného činu a vzhľadom na povahu a závažnosť spáchaného činu, na mieru akou bol trestným činom dotknutý verejný záujem, na osobu obvineného a na jeho osobné a majetkové pomery považuje takýto spôsob rozhodnutia za dostačujúci.
Po preskúmaní predmetného spisového materiálu som zistil, že obv. XXXXX sa vo svojej výpovedi ku skutku, ktorý sa mu kladie za vinu priznal, a po poučení o možnosti uzavretia zmieru, vyjadril s týmto alternatívnym spôsobom ukončenia trestného stíhania súhlas. Poškodená taktiež vyslovila s vyššie uvedeným spôsobom ukončenia trestného stíhania súhlas.
Pre prečin ublíženia na zdraví podľa § 156 ods. 1, ods. 2 písm. a) Tr. zák. je možné uložiť trest odňatia slobody na jeden rok až tri roky.
Obvinený XXXXX nemá záznam v Ústrednej evidencii priestupkov Ministerstva vnútra SR a z odpisu registra trestov vyplýva, že doposiaľ nebol na území Slovenskej republiky súdom trestaný.
Obvinený XXXXX a poškodená XXXXX uzavreli dňa 19.06.2013 pred probačným a mediačným úradníkom na Okresnom súde v Martine zmier, v rámci ktorého obv. XXXXX vyhlásil slobodne, vážne, zrozumiteľne a určito, že spáchal skutok, pre ktorý je stíhaný.
Poškodená XXXXX vyhlásila, že obv. XXXXX jej nahradil škodu vo výške, ktorú si uplatnila a inú škodu si voči obvinenému neuplatňuje.
Dňa 27.06.2013 obvinený XXXXX zložil na účet Okresnej prokuratúry v Martine peňažnú sumu vo výške 160,- €, určenú štátu na všeobecne prospešné účely. Poškodená XXXXX súhlasila s výškou sumy, ako aj s určením predmetnej sumy štátu na všeobecne prospešné účely. Predmetnú sumu možno považovať za primeranú závažnosti spáchaného trestného činu.
              
Vzhľadom na povahu a závažnosť spáchaného prečinu, na mieru akou bol činom dotknutý verejný záujem, na osobu obvineného a na jeho osobné a majetkové pomery, som dospel k záveru, že takýto spôsob rozhodnutia je dostačujúci. 
	
Na základe uvedených skutočností som rozhodol tak, ako je uvedené vo výrokovej časti tohto uznesenia.

Poučenie: 
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Martin Kováč
prokurátor